
	Παρουσίαση του βιβλίου
«Ιδέες της σκληρότητας και της καλοσύνης

Εθνικισμός, σοσιαλισμός, ρατσισμός

(1897-1922)»
του Παντελή Βουτουρή

στο  Σπίτι της Κύπρου

Την Τρίτη 7 Μαΐου 2019, παρουσία του Πρέσβη της Κυπριακής Δημοκρατίας κ. Κυριάκου Κενεβέζου, παρουσιάστηκε στο Σπίτι της Κύπρου, με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού, το βιβλίο του Καθηγητή Πανεπιστημίου Κύπρου, Παντελή Βουτουρή, «Ιδέες της σκληρότητας και της καλοσύνης. Εθνικισμός, σοσιαλισμός, ρατσισμός (1897-1922)» που κυκλοφορεί από τις Εκδόσεις Καστανιώτη.
«Στα τέλη του 19ου αιώνα εισβάλλουν και ευδοκιμούν σε μιαν ηττημένη και ταπεινωμένη Ελλάδα οι νέες ιδέες της σκληρότητας: οι αφορισμοί του Φρειδερίκου Νίτσε για τη δύναμη, τα δόγματα του κοινωνικού δαρβινισμού για το δικαίωμα του ισχυρού να υποτάσσει τους ανίσχυρους και οι εμπνευσμένες από τον Joseph Arthur Comte de Gobineau και τον Huston Stewart Chamberlain φυλετικές και ευγονικές θεωρίες. Κατά τη διάρκεια της εικοσιπενταετίας ανάμεσα στους δύο ανυπολόγιστους σε καταστροφές πολέμους (1897-1922), κορυφώνεται το δημοτικιστικό κίνημα, αναζωπυρώνεται η Μεγάλη Ιδέα, αναβιώνει ο μεσσιανισμός, εκδηλώνεται ο εθνικός διχασμός και αναλαμβάνονται σταυροφορίες για την ανόρθωση της χώρας, την κάθαρση και την αναγέννηση τόσο της πολιτικής όσο και της πνευματικής ζωής. Πρόκειται για μια περίοδο, με άλλα λόγια, δοκιμασίας και μεγάλων ιδεολογικών αναμετρήσεων. Το βιβλίο εντάσσεται στο σχετικά ανεξερεύνητο –στην ελληνική βιβλιογραφία– πεδίο της ιστορίας των ιδεών και εστιάζει στις σημαντικότερες ιδεολογίες της εποχής: τον εθνικισμό, τον σοσιαλισμό και τον ρατσισμό».

Η Μορφωτική Σύμβουλος δρ Νάντια Στυλιανού καλωσόρισε τους παρευρισκόμενους και στη συνέχεια χαιρετισμό απηύθυνε η ποιήτρια, δοκιμιογράφος, Πρόεδρος της Πανελλήνιας Ένωσης Φιλολόγων, κ. Τασούλα Καραγεωργίου.

Για το βιβλίο μίλησαν ο ποιητής, κριτικός, μεταφραστής και δοκιμιογράφος, Κώστας Κουτσουρέλης, η Καθηγήτρια Νεοελληνικής Φιλολογίας του  Εθνικού και Καποδιστριακού Πανεπιστημίου Αθηνών, κ. Χριστίνα Ντουνιά και ο Αναπληρωτής Καθηγητής Νεοελληνικής Φιλολογίας  του Πανεπιστημίου Κύπρου, κ. Μαρίνος Πουργούρης.
Ακολούθησε αντιφώνηση από τον συγγραφέα και συζήτηση με το κοινό.

